康姪招飲出示古洲所寄盆梅囑坐客賦詩分韻得言字
作者：劉學箕
朝代：宋

paragraphs: 嵌空奇崛石一拳，綠蒲攢劍森且蕃。
虬梅屈折龍蜿蜒，蒼榦蘚蝕低盤根。
瓊英已露冰樣白，香氣便覺凌芷蓀。
吁嗟培養幾歲月，巧奪造化移小盆。
晴窗諦玩意無斁，搜索物理究所原。
方圓高大僅尺許，典章文獻皆具存。
橫斜疎瘦無不備，宛若老樹生山園。
鄉邦疇昔少曾見，此花何自來幽軒。
云是古洲老詩伯，親手植此冰雪魂。
不忘交舊情好密，春色分遺歸山樊。
吾家小阮亦好事，美不獨擅招弟昆。
更呼賓友同勝集，羅列槃饌開罍尊。
舉杯對花與劇飲，情話款洽相笑言。
歸來漸是東方白，醉帽欹傾風袖翻。